Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 181

6. Klamotten für alle Jahreszeiten / Ruhatáram télen-nyáron (10-20 óra) Az alábbiakban a modulok keretében kitűzött fejlesztési feladatokat, tananyagtartalmakat, javasolt tevékenységeket és elérhető eredményeket a jobb áttekinthetőség kedvéért táblázatos formában ismertetjük. Fontos azonban kiemelni, hogy – a fejlesztési feladatok döntő többsége csak hosszú távon, folyamatos munkával, több modul keretében érhető el. Ez magyarázza ismétlődésüket a táblázatos összeállításban. – a tevékenységek minden esetben konkrét feladatok keretében valósulnak meg, melyek kiválasztása a tanár feladata a mindenkori tanulócsoport összetételének, érdeklődésének, a munka folyamatának stb. ismeretében. A tanulói önállóság fejlődésével párhuzamosan egyre inkább maguk a tanulók is bevonhatóak a feladatok kiválasztásába és kialakításába, főként akkor, ha a munka kisebb-nagyobb projektek keretében zajlik. (A tanterv 4. fejezetében található összeállítás kommunikatív feladatokat tartalmaz, természetesen a teljesség igénye nélkül.) – A nyelvtanulás sajátosságából adódóan (a nyelv a tanulás célja és egyben eszköze is) az egyes modulok keretében elérhető eredmények más-más tartalmi vonatkozásban, de mindig azonos készségterületeken határozhatóak meg: hallott/olvasott szöveg értése, szóbeli/írásbeli kifejezőkészség, szóbeli és írásbeli interakció, valamint ezek hátterében adott szókincs és nyelvtani szerkezetek ismerete, kiejtés, intonáció, helyesírás. Az idegen nyelvi kommunikatív kompetencia fejlődéséhez kapcsolódnak és azzal szoros összefüggésben alakulnak a tanulók stratégiai, interkulturális, szociális és személyes kompetenciái. – A modulok leírását tartalmazó táblázatok végén minden esetben megadtunk néhány olyan komplex témát, amely különösen alkalmasnak tűnik kisebb-nagyobb projektek keretében való feldolgozásra. Az ötletek sora – a tanulók érdeklődését, a helyi adottságokat, lehetőségeket stb. is figyelembe véve – tetszés szerint tovább bővíthető. Annak kiválasztása, hogy a lehetséges témák közül mely illetve melyek valósuljanak meg, elsősorban a tanulók feladata, hiszen övék a kivitelezés felelőssége is. A tanárnak persze fel kell készülni arra, hogy a döntés folyamata konfliktusokkal lehet terhes, s a tanulók gyakorlatlansága a projektmunka bármely fázisában (tervezés, kivitelezés, értékelés – nem osztályozás, mert arra a projektmunka nem alkalmas) nehézségeket okozhat. A siker azonban kárpótol mindezért. Egy-egy jól sikerült projektprezentáció (tabló, kollázs, plakát, hang- vagy videofelvétel, színdarab stb.) maradandó élményt jelenthet egyén és csoport számára egyaránt, és hosszú távon erősítheti a tanulási kedvet. 2006/79/II. szám

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes